钦定古今图书集成/明伦汇编/氏族典/第211卷 > 《廖用贤尚友录》 > 毛璋
## 钦定古今图书集成/明伦汇编/氏族典/第211卷 > 《廖用贤尚友录》 > 毛璋

按《五代史毛璋传》：“璋，沧州人也。梁末戴思远为横海
军节度使，璋事思远为军校。晋已下魏博，思远弃沧
州出奔，璋以沧州降晋，以功为贝州刺史。璋为人有
胆勇，累战有功。庄宗灭梁，拜璋华州节度使，在镇多
为不法，乃徙璋镇昭义。璋累历藩镇，又在华州，得魏
王继岌伐蜀馀赀，既富而骄，益为淫侈，尝服赭袍饮”
酒，使其所得蜀妓为王衍宫中之戏于前。明宗闻而
恶之，召为金吾上将军。东川董璋上书，言璋遣子廷
赟持书往西川，疑其有奸。明宗乃遣人追还廷赟，并
璋下御史狱。有司议“璋前任藩镇，阴畜异图，及处班
行，不慎行止。”乃停璋见任官，勒还私第。初，廷赟之蜀，
与其客赵延祚俱，及召下狱，延祚多捃璋阴事，欲言
之，璋许延祚重赂以灭口，既出而璋不与，廷祚乃诣
台自言，并璋复下狱，鞫之无状。中丞吕梦奇议宥璋，
璋款上。有告者言“梦奇受赂而劾狱不尽”，乃移军巡
狱。狱吏希旨锻炼，璋具伏，坐长流儒州，已而令所在
赐自尽。